**Приложение № 1/1 към Решение№ 110 от 27.08.2025 г. на ОбС-Хитрино**

**Н А Р Е Д Б А**

**за изграждане и опазване на зелената система на територията**

**на община Хитрино**

**(по чл.62, ал.10 от ЗУТ)**

*Приета с Решение № 56 на ОбС Хитрино от 16.09.2008 година*

 *актуализирана с Решение №110 от 27.08.2025г., Протокол 7, т.20*

**Глава първа**

**ОБЩИ ПОЛОЖЕНИЯ**

Чл.1 (1) С тази наредба се уреждат обществените отношения, свързани с планирането, изграждането, поддържането и опазването на зелената система на община Хитрино.

(2) Зелената система на община Хитрино е предназначена да подобрява жизнената среда и облика на населените места в нея независимо от формите на собственост.

**Глава втора**

**УПРАВЛЕНИЕ НА ЗЕЛЕНАТА СИСТЕМА**

Чл.2. Органите за управление на зелената система са Общинският съвет – Хитрино, кметът на община Хитрино и кметовете на кметства в общината.

Чл.3(1) Общински съвет – Хитрино чрез бюджета на общината осигурява необходимите средства за поддържане на декоративната растителност в общинските зелени площи.

(2) Общински съвет – Хитрино определя интензитета на поддържане на зелените площи всяка година преди приемане на бюджета на общината.

Чл.4 (1) Кметът на община Хитрино ръководи, координира цялостната дейност по опазване, изграждане и поддържане на зелената система на общината, организира изпълнението на бюджета по дейност “озеленяване” и на дългосрочните програми за развитието на зелената система и дава указания по приложението на тази наредба.

(2) Кметът на общината или оправомощено от него лице по реда на § 1, ал.3 от ДР на ЗУТ организира съставянето и актуализирането на публичен регистър на озеленените площи, дълготвайните декоративни дървета и дървета с историческо значение на територията на община Хитрино.

(3) Структурният отдел на общинската администрация за изграждане, поддържане и опазване на зелената система на община Хитрино е дирекция “РР, ХД и програми” експерт “Екология” и има следните правомощия:

1.Заверява заснемането на дървесната растителност и експертното становище за нея в имотите, за които се изработват подробни устройствени планове (ПУП) или за които се издава виза за проектиране.

2.Изразява становище и дава препоръки за опазване на растителността в зелените площи.

3.Съгласува инвестиционните проекти по част “Паркоустрояване и благоустрояване”.

4.Извършва проверки за паркоустройствени работи към разрешени строежи.

5.Контролира качеството на дейностите по поддържане на зелените площи, за което съставя констативни протоколи.

6.Изготвя задания за изработване на инвестиционни проекти за обекти на зелената система, както и задания за изработване на устройствени планове за обекти на зелената система при съобразяване с приетите от Общински съвет програми за изграждане на зелени площи.

(4)Кметът на общината организира провеждане на процедури за избор на изпълнител на строителството на нови или поддържането на съществуващи озеленени площи по реда на Закона за обществените поръчки (ЗОП) или Наредбата за възлагане на малки обществени поръчки (НВМОП).

Чл.5.Разглеждането и съгласуването на устройствените планове и инвестиционните проекти за територии и обекти на зелената система се осъществява от Експертния съвет по устройство на територията (ЕСУТ) в община Хитрино.

Чл.6. Кметовете на кметства в община Хитрино:

1.Изпълняват бюджета по дейност “озеленяване” в частта му за населеното място и организират провеждането на необходимите мероприятия.

2.Изпълняват делегираните им от кмета на общината функции.

**Глава трета**

**ПЛАНИРАНЕ, ИЗГРАЖДАНЕ НА ЗЕЛЕНАТА СИСТЕМА**

Чл.7(1) Планирането на зелената система се извършва с общ устройствен план (ОУП) и подробни устройствени планове (ПУП).

(2) С ОУП на община Хитрино и правилата за прилагането му се определят територии, устройствени зони и самостоятелни терени за озеленяване.

Чл.8.(1) Заданията за изработване на ПУП на обществени зелени площи се разглеждат и приемат от ЕСУТО и от Постоянната комисия по устройство на територията, пътната и селищна мрежа, благоустрояване, земеделие и околна среда при общинския съвет.

(2) При разглеждане на заданията по ал.1, с оглед характера на обекта, кметът на общината или председателят на общинския съвет могат да изискат ПУП да бъде подложен на обществено обсъждане по реда на чл.121, ал.1 от ЗУТ.

Чл.9. Разрешаване на строителство и поставяне на обекти по чл.56 и чл.57 от ЗУТ в съществуващи паркове, градини и други зелени площи за широко обществено ползване се допуска само въз основа на влязъл в сила ПУП и на план-схемите към него.

Чл.10. Зелените площи, обявени или декларирани за паметници на градинско-парковото изкуство или представляващи части от групови паметници на културата, се планират, устройват и опазват при спазване на Закона за паметниците на културата и музеите (ЗПКМ).

Чл.11. Новоизградените общински зелени площи задължително се предават с гаранционен срок, в който изпълнителят е длъжен да отстрани допуснатите пропуски и недостатъци и да възстанови загиналата растителност. Гаранционният срок е равен на гаранционното поддържане, включено в договора за изпълнение на обекта.

**Глава четвърта**

**ОПАЗВАНЕ НА ЗЕЛЕНИТЕ ПЛОЩИ**

Чл.12. (1) Всички граждани на общината са длъжни да опазват зелените площи, независимо от тяхната собственост, като недопускат действия или бездействия, които водят до увреждане или унищожаване им.

Чл.13.(1) Обществените зелени площи се използват само съобразно основното им предназначение по чл.1, ал.2.

(2) В обществените зелени площи се забранява:

1.Строителството освен в предвидените от закона случаи.

2.Повреждане на растителността по какъвто и да е начин, както и палене на огън.

3.Поставянето на рекламно-информационни елементи и др.подобни по дървета и храсти.

4.Преминаването през тревните масиви в освен на определените за целта места.

5.Преминаването и паркирането на МПС, с изключение на тези със специален режим.

6.Нанасянето на повреди на парковата мебел, съоръженията и настилките.

7.Пускането на свобода и преминаването на домашни животни.

8.Замърсяването на зелените площи, алеи, детски площадки и други съоръжения.

9.Изхвърлянето на отпадъци извън определените за целта съдове.

10.Събирането на семена, плодове, резници, брането на билки.

Чл.14.(1) Провеждането на културни, спортни и други обществени мероприятия на открито в зелените площи, предназначени за обществено ползване, се допуска на определените за това места след разрешение на кмета на общината или упълномощеното от него лице.

(2) За провеждането на мероприятията по ал.1 се събира такса, определена с Наредбата за определяне и администриране на местни такси и цени на услуги на територията на община Хитрино.

Чл.15.(1) При разрешаване на строителство, което предвижда разкопаване на зелени площи, задължително се предписват възстановителни мероприятия.

(2) След извършване на неотложни аварийни мероприятия на инжинерната инфраструктура в зелени площи се дават задължителни предписания за възстановителни мероприятия и се определя срок за изпълнението им.

**Глава пета**

**ОПАЗВАНЕ НА ДЕКОРАТИВНАТА РАСТИТЕЛНОСТ**

Чл.16. (1) Декоративната дървесна и храстова растителност на територията на община Хитрино се опазва по реда на тази наредба.

(2) Тази разпоредба не се отнася за растителността в имоти, попадащи в защитени територии, земи от горския фонд, в обекти-паметници на културата или други, за които има специален закон.

(3) Eдинични дървета, обявени за “исторически” или за “вековни и забележителни” извън обекти-паметници на културата или защитени територии, се опазват по предвидения ред в Закона за паметниците на културата и музеите (ЗПКМ), в Закона за биологичното разнообразие (ЗБР) и в Закна за защитените територии (ЗЗТ).

Чл.17.(1) Собствениците са длъжни да опазват и поддържат в добро състояние намиращата се в имотите им растителност.

(2) Собствениците са длъжни да осигуряват достъп до имотите си на компетентните служители от общинска администрация за извършване на огледи, картотекиране и контрол.

(3) Съществуваща дървесна растителност може да се премахва по изключение само по реда на тази наредба.

Чл.18.(1) Всички собственици са длъжни да следят за наличие в имотите си на болни и изсъхнали дървета и храсти, представляващи опасност за имуществото, здравето и живота на гражданите и да ги премахват своевременно и за своя сметка.

(2) Дърветата и храстите по ал.1 се премахват незабавно от собственика или от аварийните служби, като за състоянието им и предприетите мерки се съставя констативен протокол. За премахването им собственикът на терена уведомява в тридневен срок община Хитрино – при всички случаи, НИПК – за обекти-паметници на културата или тяхната среда, РИОСВ – за дървета, обявени за защитени.

Чл.19.(1) За осигуряване на оптимални условия за развитие на дървесната и храстова растителност, тя следва да се засажда на нормативно изискващите се минимални отстояния от сгради, съоръжения и имотни (регулационни) граници, описани в Приложение № 1.

(2) Засаждането на растителност на общински терени по инициатива на граждани и организации се съгласува със звено “Проекти, програми, УТ и екология” в община Хитрино.

**Глава шеста**

**ПРЕМАХВАНЕ ИЛИ ПРЕМЕСТВАНЕ НА РАСТИТЕЛНОСТ**

Чл.20.(1) На територията на община Хитрино се забранява отсичане или изкореняване на дълготрайни дървета и храсти, независимо от собствеността им.

(2) По изключение растителността се премахва в следните случаи:

1.При наличие на изсъхнали и болни дървета, издънкова и самонастанена растителност, особено в основи на сгради и съоръжения, както и дървета, застрашаващи сигурността на гражданите, безопасността на движението, сградите, съоръженията и инженерната инфраструктура.

2.При реконструкция на съществуващата растителност и озеленените площи, при провеждане на санитарни сечи по утвърдени проекти.

3.При строителство на сгради, съоръжения, пътища и обекти на инжинерната инфраструктура при доказана невъзможност за запазването им, след одобряване на инвестиционния проект.

4.При премахване на последици от природни бедствия, производствени аварии, в т.ч.аварийни ремонти на подземни комуникации и инженерни съоръжения.

Чл.21.(1) Писмено разрешение за преместване, премахване или кастрене на дървесна и храстова растителност се издава от кмета на общината или оправомощено от него длъжностно лице, при доказана необходимост въз основа на становище на звено “Проекти, програми, УТ и екология” в общината.

(2) Срокът на валидност на разрешението е едномесечен.

Чл.22.(1) Заявлението за издаване на разрешение за кастрене, премахване и преместване на растителност се подава до кмета на общината.

(2) Кметът на общината или оправомощеното от него лице разглежда подаденото заявление и издава разрешение за отказ, когато това е от негова компетентност по тази наредба. В останалите случаи изпраща преписката на органите на Министерството на околната среда и водите (МОСВ) и/или на Националния институт за паметниците на културата (НИПК), придружена с експертно становище.

(3) Заявлението се подава от собственика на имота, заинтересовани физически или юридически лица, председателя на общинския съвет или упълномощени от тях лица.

(4) Към заявлението се прилагат копия от: документ за собственост, одобрен инвестиционен проект, решение на общински съвет, квитанция за внесена такса и др.

(5) За издаденото разрешение се заплаща такса, определена в Наредбата за определянето и администрирането на местните такси и цени на услуги на територията на община Хитрино.

Чл.23.(1) Отрязването на клони, преместването и премахването на общинска декоративна растителност, за която има разрешение, се извършва за сметка на собственика и/или на заинтересованото лице.

(2) Дървесината, добита при отсичане на растителност по ал.1 е собственост на общината и за ползването и се събира такса съгласно Тарифатаа за таксите на корен на облите дървени материали, дървата за горене и вършината, добити от общинския горски фонд.

**Глава седма**

**КОНТРОЛ, ОБЕЗЩЕТЕНИЯ, АДМИНИСТРАТИВНО-НАКАЗАТЕЛНИ РАЗПОРЕДБИ**

Чл.24. Контролът по изпълнението на тази наредба се осъществява от кмета на община Хитрино, ресорния заместник-кмет на община Хитрино, кметовете на кметства в общината.

Чл.25.(1) За причинени щети на озеленените площи и декоративната растителност на община Хитрино виновните лица, освен глоба, дължат обезщетение в размер, определен с тарифа в Приложение № 2.

(2) Обезщетението за причинени вреди на други елементи от зелената система е в размер на разходите, необходими за възстановяването им.

(3) В случаите, когато без съгласието на собственика се премахват дървета и храсти, които не нарушават нормативните отстояния от сгради, съоръжения и имотни граници или не създават съществени пречки за инженерните мрежи, причинителят на щетата е длъжен да заплати на собственика обезщетение.

(4) Не се дължи обезщетение при премахване на дървета, които в резултат на природни бедствия, аварии и др. създават непосредствена опасност за живота и здравето на гражданите.

(5) Замърсени участъци на озеленени площи се почистват от нарушителите за тяхна сметка. При отказ това се извършва от общината за сметка на нарушителите.

Чл.26.(1) Нарушенията по тази наредба се констатират с акт за установяване на административно нарушение, съставен от длъжностни лица от общинската администрация, определени със заповед на кмета на общината.

(2) Актовете за установяване на административно нарушение по тази наредба могат да съставят и служители на МВР, които могат да налагат санкции по реда на чл.29, ал.4.

(3) Въз основа на акта за установяване на административно нарушение кметът на общината или упълномощено от него лици издава наказателно постановление.

(4) Установяването на нарушенията, определянето на наказателно-отговорните лица, издаването, обжалването и изпълнението на наказателните постановления се извършват по реда на Закона за административните нарушения и наказания.

Чл.27.(1)/*доп. с решение №110, Протокол №7, т.20 от 27.08.2025 г./* Наказва се с глоба до 500 (петстотин) лв. (255,65 Евро),, ако не подлежи на по-тежко наказание, лице, което:

1.Като изпълнител на новоизградени зелени площи в определения гаранционен срок не отстрани допуснатите пропуски и недостатъци и не възстанови загиналата растителност.

2.Отсече повече от нормативно определения или допустимия брой дървета.

3.Създава нерегламентирани сметища в територии и имоти, предвидени за озеленяване.

(2) /*доп. с решение №110, Протокол №7, т.20 от 27.08.2025 г./*  Наказва се с глоба до 300 (триста) лв. (153,39 Евро),, ако не подлежи на по-тежко наказание лице, което:

1.Упражнява спортове в парковете и градините извън определените за това места, с което застрашава посетителите.

2.Пуска на свобода кучета или други домашни животни в зелени площи, поляни, цветни фигури и детски площадки.

3.Пуска на паша домашни животни, при което се унищожават зелени площи и декоративна растителност или коси трева без разрешение.

4.Предизвиква шум и безпокойство, които пречат на посетителите в обекта на зелената система.

5.Замърсява зелените площи с отпадъци от всякакво естество.

6.Извършва продажба без разрешение в зелените площи на всички видове стоки, извършва услуги или устройва забавления.

7.Организира и провежда митинги, събрания, културни, спортни или други обществени мероприятия на открито в зелените площи без разрешение.

8.Чупи или поврежда съоръжения за игра в зелени площи и друга паркова мебел.

9.Поставя по дървета в обществените зелени площи рекламно-информационни елементи или други съоръжения.

10.Навлиза, спира или паркира МПС в обектите на зелената система на общината, освен на разрешените за целта места.

(3) /*доп. с решение №110, Протокол №7, т.20 от 27.08.2025 г./* За други нарушения на тази наредба на виновните лица се налага глоба до 200 (двеста) лв./102;26 евро/

(4) При явно маловажни случаи на нарушаване на тази наредба не се съставя акт за установяване на нарушение, а се налагат глоби по реда и в размера, предвиден с чл.39, ал.1 и ал.2 от Закона за административните нарушения и наказания.

(5) /*доп. с решение №110, Протокол №7, т.20 от 27.08.2025 г./*  Когато някое от нарушенията по ал.1 е извършено от едноличен търговец или от юридическо лице, се налага имуществена санкция в размер от 100 (сто) (51,13 Евро) до 1000 (хиляда) лв.(511,29 Евро), а за нарушение по ал.2 – от 150 (сто и петдесет) лв. (76,69 Евро)до 1500 (хиляда и петстотин) лв.(766,94 Евро).

**ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ**

§ 1. По смисъла на тази наредба:

1.“Озеленени площи” са общински територии, предназначени за широко обществено ползване – паркове, градини и улично озеленяване, представляващи публична собственост.

2.”Декоративна растителност” (вегетативни елементи), е цялото декоративно растително разнообразие – дървета, храсти, цветя и треви, включено в зелените площи, в насажденията по алеи, улици и площади и в недвижимите имоти на държавата, общината, юридически и физически лица.

3.”Интензитет (степен) на поддържане” е повторяемостта на видовете дейности според технологичните нормативи в определената категория озеленена площ.

§ 2. Споровете за премахване на дървета по границите на имотите и за обезщетение за неправомерно премахната растителност се решават по съдебен ред.

§ 3. Отстоянията на декоративната растителност от въздушни електропроводи и др. енергийни обекти се определят, съгласно Наредба № 16 от 09 юни 2004 година за сервитутите на енергийните обекти.

§ 4. Изискванията за отстояние на декоративната растителност от въздушни електропроводи се определя от Правилника за устройство на електропреносими мрежи.

§ 5. Наредбата се издава на основание чл.20, чл.21, ал.1, т.13 и чл.22, ал.1 от ЗМСМА и чл.62, ал.10 от ЗУТ.

§ 6. Тази наредба е приета с Решение № 56 на ОбС Хитрино от 16.09.2008 година.

Настоящата наредба за изграждане и опазване на зелената система на територията на община Хитрино е актуализирана с Решение № 110, прието от Общински съвет Хитрино, на заседанието му, проведено на 27.08.2025 година с Протокол № 7, точка 20.

**МУСТАФА АХМЕД:**

**ПРЕДСЕДАТЕЛ НА ОбС – ХИТРИНО**

**ГЮЛШАДЕ НАЗИФ:**

**ПРОТОКОЛИСТ НА ОбС - ХИТРИНО**

**Приложение № 1**

**Нормативни изисквания за отстояние**

**на декоративната растителност от проводи, съоръжения и сгради**

|  |  |  |
| --- | --- | --- |
| **№** | **Вид на съоръжението** | **Минимални разстояния от стъблото в метри** |
|  |  | **дървета** | **Храсти** |
| 1. | Външни стени на сгради и съоръжения | вис.до 2.5м.-1.0вис.до 5.0м.-1.5вис.над 5.0м.-3.0 | 1.0 |
| 2. | От бордюри на тротоари и паркови алеи | 0.7 | 0.5 |
| 3. | От ръбове на пътни платна, укрепени банкетни ивици и основи на канавки | 2.0 | 1.0 |
| 4. | От основата на ръбовете на откоси и тераси | 1.0 | 0.50 |
| 5. | От стълбовете на осветителните мрежи | 4.0 |  |
| 6. | От основата на ръбовете на подпорните стени | 3.0 | 1.0 |
| 7. | От стените на канализационни, газопроводни и топлопроводни тръби | 2.0 | 1.0 |
| 8. | От стените на проходими и непроходими инсталационни колектори | 2.0 | 1.0 |
| 9. | От високопроводи и дренажи | 1.0 |  |
| 10. | От подземни електрокабели до 2.5 кv | 2.0 | 0.7 |
| 11. | От подземни електрокабели над 2.5 кv | 3.0 | 2.0 |
| 12. | От слаботокови кабели | 1.5 | 0.7 |
| 13. | От горната част на подземни колектори до повърхности на почвата | 1.0 | 0.5 |
| 14. | От надземни улични линии – слаботокови проводници с ниско напрежение до короната на дърветата | 1.5 |  |
| 15. | Регулационни линии на съседни парцели:* ниска растителност до 2.5 м.;
* средновисока до 0.5 м.;
* висока над 5 м.
 | 1.21.83.0 |  |

**Приложение № 2**

**Т А Р И Ф А**

за размера на обезщетенията за причинени щети на озеленени площи и

декоративна растителност на територията на община Хитрино

*/допълн. с решение №110, протокол №7, т.20 от 27.08.2025г./*

1.Тревни площи – 5 лв./кв.м. /2,56 евро кв.м.

2.Летни цветя – 20 лв./кв.м. / 10,23 евро кв.м

3.Перенни цветя – 5 лв./бр. / 2,56 евро бр.

4.Почвопокривна растителност – 2 лв./кв.м. / 1,02 евро кв.м.

5.Жив плет – вечно зелен – 50 лв./м.л.; над 5 г. – 100 лв./м.л. / 25,56 евро/м./ над 5г.51,13 евро/м.л/

6.Жив прет – широколистен – 50 лв./м.л.; над 5 г. – 100 лв./м.л./ 25,56 евро./м.л.; над 5 г. – 51,13 евро./м.л.

7.Рози – 5 лв./бр./ 2,56 евро бр.

8.Широколистни храсти – 15 лв./бр./ 7,67 евро бр.

9.Вечнозелени храсти – 20 лв./бр. / 10,23 евро/бр.

10.Иглолистни дървета:

- бял и черен бор, обикновен смърч – 100 лв./бр.; / 51,13 евро бр.

- бяла ела, туя, хвойна и др. – 150 лв./бр.; / 76,69 евро бр.

-редки и ценни видове – 200 лв./бр. /102,26 евро бр.

11.Широколистни дървета:

- широкоразпространени: акация, върба, топола, трепетлика и др. – 50 лв./бр.; /25,56 евро бр.

- ценни декоративни видове: бреза, ясен, каталпа, пауловния, бук, клен, дъб, липа, орех, кестен и др. – 100 лв./бр. /51,13 евро бр.